Γνωμοδότηση για την πρόταση απόφασης του Συμβουλίου περί τροποποιήσεως της απόφασης 89/631/ΕΟΚ σχετικά με τη χρηματοδοτική συμμετοχή της Κοινότητας που συμφωνήθηκε από τα κράτη μέλη για τη διασφάλιση της τήρησης του κοινοτικού καθεστώτος της διατήρησης και διαχείρισης των αλιευτικών πόρων (1) (94/C 133/08)

Στις 13 Δεκεμβρίου 1993, και σύμφωνα με τις διατάξεις των άρθρων 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας στο οποίο ανατέθηκε η προετοιμασία των σχετικών εργασιών της ΟΚΕ, κατήρτισε τη γνωμοδότησή του στις 3 Φεβρουαρίου 1994 βάσει της έκθεσης του εισηγητή κ. Silva.

Κατά την 313η σύνοδο ολομέλειας στις 23 και 24 Φεβρουαρίου 1994 (συνεδρίαση της 23ης Φεβρουαρίου 1994), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Με τον κανονισμό (ΕΟΚ) αριθ. 2847/93 (2), θεσπίστηκε το καθεστώς ελέγχου που εφαρμόζεται στα πλαίσια της κοινής αλιευτικής πολιτικής με σκοπό να ενισχυθεί ο νομοθετικός μηχανισμός που τίθεται στη διάθεση των κρατών μελών και της Επιτροπής για να διασφαλισθεί ο σεβασμός των κανόνων που προβλέπονται από το νέο βασικό κανονισμό στο πεδίο της αλιείας.

1.2. Προκειμένου να βελτιωθεί η αποτελεσματικότητα της περιφρούρησης των αλιευτικών δραστηριοτήτων αποφασίστηκε να μελετηθεί κατά πόσον είναι σκόπιμο να χρησιμοποιηθεί ένα σύστημα συνεχούς εντοπισμού με δορυφόρο ή/και συστήματα αυτόματου καταγραφέα της θέσης στα κοινοτικά αλιευτικά σκάφη.

1.3. Αναμένοντας την απόφαση του Συμβουλίου, σχετικά με αυτά τα συστήματα εντοπισμού με δορυφόρο, τα κράτη μέλη υποχρεώνονται, μέσω πρότυπων σχεδίων που χρηματοδοτούνται 100 % από την Ευρωπαϊκή Ένωση, να ελέγξουν τη χρησιμότητα και την αξιοπιστία αυτού του τεχνολογικού εξοπλισμού.

1.4. Η υπό εξέταση πρόταση του Συμβουλίου έχει στόχο να τροποποιήσει, κατ'εξαίρεση και για καθορισμένη περίοδο τους κανόνες που διέπουν τη χρηματοδοτική συμμετοχή της Ευρωπαϊκής Ένωσης στις δαπάνες τις οποίες πραγματοποιούν τα κράτη μέλη για να διασφαλισθεί ο σεβασμός του κοινοτικού καθεστώτος διατήρησης και διαχείρισης των αλιευτικών πόρων.

2. Γενικές παρατηρήσεις

2.1. Η ΟΚΕ εγκρίνει την πρόταση απόφασης του Συμβουλίου.

2.2. Γενικότερα, οι συζητήσεις στο κοινοτικό επίπεδο επέτρεψαν να φανεί η αναγκαιότητα να αναπτυχθούν γενικά τα μέσα περιφρούρησης, και να τονισθεί ιδιαίτερα ότι η προσφυγή στην τεχνολογία με δορυφόρο για τον συνεχή εντοπισμό των αλιευτικών σκαφών μπορεί να συμβάλει στην επίλυση των δυσκολιών που εμφανίζονται κατά τη χρήση των παραδοσιακών μέσων, θαλάσσιων η εναέριων, λόγω της μεγάλης έκτασης της ζώνης προς περιφρούρηση, και ταυτόχρονα να συμβάλει, όχι μόνο στον έλεγχο των αλιευτικών δραστηριοτήτων αλλά και στην ασφάλεια των φορέων τους.

2.3. Εντούτοις, η ΟΚΕ επιθυμεί να υπενθυμίσει ότι πέρα από τις ειδικές πτυχές στις οποίες σκοπεύει η υπό εξέταση πρόταση απόφασης, οι διατάξεις στα θέματα του ελέγχου που εγκρίθηκαν πρόσφατα στα πλαίσια του κανονισμού (ΕΟΚ) αριθ. 2847/93 (3) επιδιώκουν να αποτελέσουν τις βάσεις ενός συνολικού και ολοκληρωμένου ελέγχου που θα καλύπτει όλες τις πτυχές της κοινής αλιευτικής πολιτικής, να βελτιώσουν τη χρήση των ήδη υφιστάμενων μέσων ελέγχου στη θάλασσα ή/και στην ξηρά, να θεσπίσουν ένα καθεστώς ελάχιστων κυρώσεων που εφαρμόζονται από όλα τα κράτη μέλη, και τέλος να γενικεύσουν την προσφυγή σε σύγχρονα μέσα πληροφορικής, που επιτρέπουν τη μεγαλύτερη αποτελεσματικότητα και διαφάνεια του ελέγχου.

2.4. Οι προσπάθειες που καταβάλλονται προς αυτή την κατεύθυνση από τα κράτη μέλη πρέπει να εξακολουθήσουν να υποστηρίζονται από τη χρηματοδοτική συμμετοχή της Ευρωπαϊκής Ένωσης, σύμφωνα με την απόφαση του Συμβουλίου 631/92/ΕΟΚ. Προς το σκοπό αυτό, είναι αναγκαίο να διασφαλισθεί ότι οι πιστώσεις που απαιτούν αυτές οι προσπάθειες προσαρμογής, θα τεθούν, όπως και στο παρελθόν, στη διάθεσή τους.

2.5. Όσον αφορά τα πρότυπα σχέδια που χρηματοδοτούνται ολοκληρωτικά από την Ευρωπαϊκή Ένωση, η ΟΚΕ πιστεύει ότι είναι σκόπιμο να καθορισθεί σε πίνακα, σε συνάρτηση με τη διάσταση του στόλου κάθε κράτους μέλους, ο μέγιστος και ο ελάχιστος αριθμός πρότυπων σχεδίων που πρέπει να χρησιμοποιηθούν σε σκάφη μήκους μεγαλυτέρου από 17 μέτρα. Όλα τα σχέδια που υποβάλλονται από τα κράτη μέλη πρέπει να αναλύονται εμπεριστατωμένα. Όπως αναφέρεται στην παράγραφο 3 του παραρτήματος - Α της πρότασης απόφασης υπάρχει ο κίνδυνος στα τέλη του έτους οι δαπάνες για τα εν λόγω σχέδια να υπερβούν τις προβλεπόμενες πιστώσεις.

3. Ειδικές παρατηρήσεις

3.1. Άρθρο 1, άρθρο 2-Β

Πρέπει να αλλάξει η ημερομηνία της 31ης Ιανουαρίου.

3.2. Παράρτημα Α, παράγραφος 3, 1η περίπτωση

Να τροποποιηθεί σύμφωνα με όσα αναφέρονται στο σημείο 2.5.

Βρυξέλλες, 23 Φεβρουαρίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 334 της 9. 12. 1993, σ. 21.

(2) ΕΕ αριθ. L 261 της 20. 10. 1993, σ. 1.

(3) Έγγρ. CES 1170/92.